CELEX: 32018D2012
Language: el
Date: 2018-12-17 00:00:00
Title: Απόφαση (ΚΕΠΠΑ) 2018/2012 του Συμβουλίου, της 17ης Δεκεμβρίου 2018, για την τροποποίηση της απόφασης (ΚΕΠΠΑ) 2015/1333 σχετικά με περιοριστικά μέτρα λόγω της κατάστασης στη Λιβύη

18.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 322/51
               
            
         ΑΠΟΦΑΣΗ (ΚΕΠΠΑ) 2018/2012 ΤΟΥ ΣΥΜΒΟΥΛΙΟΥ
         της 17ης Δεκεμβρίου 2018
         για την τροποποίηση της απόφασης (ΚΕΠΠΑ) 2015/1333 σχετικά με περιοριστικά μέτρα λόγω της κατάστασης στη Λιβύη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 31 Ιουλίου 2015 το Συμβούλιο εξέδωσε την απόφαση (ΚΕΠΠΑ) 2015/1333 (1) σχετικά με περιοριστικά μέτρα λόγω της κατάστασης στη Λιβύη.
                  
               
                     (2)
                  
                  
                     Στις 5 Νοεμβρίου 2018 το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε την απόφαση 2441 (2018), με την οποία επιβεβαιώνει εκ νέου την ισχυρή του δέσμευση όσον αφορά την κυριαρχία, την ανεξαρτησία, την εδαφική ακεραιότητα και την εθνική ενότητα της Λιβύης και προσδιορίζει ότι η κατάσταση στη Λιβύη συνεχίζει να αποτελεί απειλή για τη διεθνή ειρήνη και ασφάλεια.
                  
               
                     (3)
                  
                  
                     Το ΣΑΗΕ αποφάσισε ότι οι άδειες που προβλέπονται στην απόφαση 2146 (2014) του ΣΑΗΕ και τα μέτρα που επιβάλλει η εν λόγω απόφαση ισχύουν για σκάφη τα οποία φορτώνουν, μεταφέρουν ή εκφορτώνουν πετρέλαιο, περιλαμβανομένων του αργού πετρελαίου και των προϊόντων διύλισης πετρελαίου, που έχουν εξαχθεί ή επιχειρήθηκε να εξαχθούν παράνομα από τη Λιβύη.
                  
               
                     (4)
                  
                  
                     Το ΣΑΗΕ διευκρίνισε επίσης ότι πράξεις που απειλούν την ειρήνη, τη σταθερότητα ή την ασφάλεια της Λιβύης ή παρεμποδίζουν ή υπονομεύουν την επιτυχή ολοκλήρωση της πολιτικής της μετάβασης μπορεί επιπλέον να περιλαμβάνουν τον σχεδιασμό, την καθοδήγηση ή την τέλεση πράξεων στις οποίες εμπεριέχεται σεξουαλική και έμφυλη βία, αλλά δεν περιορίζονται σε αυτά.
                  
               
                     (5)
                  
                  
                     Απαιτείται περαιτέρω δράση της Ένωσης προκειμένου να εφαρμοστούν ορισμένα μέτρα της παρούσας απόφασης.
                  
               
                     (6)
                  
                  
                     Η απόφαση (ΚΕΠΠΑ) 2015/1333 θα πρέπει επομένως να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2015/1333 τροποποιείται ως εξής:
            
                        1)
                     
                     
                        στο άρθρο 6, η παράγραφος 1 αντικαθίσταται από το ακόλουθο κείμενο:
                        
                           «1.   Τα κράτη μέλη μπορούν, σύμφωνα με τις παραγράφους 5 έως 9 της ΑΣΑΗΕ 2146 (2014), την παράγραφο 2 της ΑΣΑΗΕ 2362 (2017) και την παράγραφο 2 της ΑΣΑΗΕ 2441 (2018), να επιθεωρούν τα ορισθέντα σκάφη στην ανοικτή θάλασσα, χρησιμοποιώντας όλα τα μέτρα ανάλογα προς τις ειδικές περιστάσεις, σε πλήρη συμμόρφωση προς το διεθνές ανθρωπιστικό δίκαιο και το διεθνές δίκαιο των ανθρώπινων δικαιωμάτων, εάν χρειάζεται, ώστε να διεξάγουν τέτοιες επιθεωρήσεις και να κατευθύνουν το σκάφος να προβαίνει στις κατάλληλες ενέργειες για την επιστροφή του πετρελαίου, περιλαμβανομένων του αργού πετρελαίου και των προϊόντων διύλισης πετρελαίου, με τη συναίνεση της κυβέρνησης της Λιβύης και σε συντονισμό με αυτή, στη Λιβύη.».
                        
                     
                  
                        2)
                     
                     
                        στο άρθρο 8, η παράγραφος 1 αντικαθίσταται από το ακόλουθο κείμενο:
                        
                           «1.   Τα κράτη μέλη λαμβάνουν τα αναγκαία μέτρα απαγόρευσης της εισόδου στο έδαφός τους ή της μέσω αυτού διέλευσης των προσώπων που καταχωρίζονται και υπόκεινται σε ταξιδιωτικούς περιορισμούς από το Συμβούλιο Ασφαλείας ή την επιτροπή σύμφωνα με την παράγραφο 22 της ΑΣΑΗΕ 1970 (2011), την παράγραφο 23 της ΑΣΑΗΕ 1973 (2011), την παράγραφο 4 της ΑΣΑΗΕ 2174 (2014), την παράγραφο 11 της ΑΣΑΗΕ 2213 (2015), την παράγραφο 11 της ΑΣΑΗΕ 2362 (2017) και την παράγραφο 11 της ΑΣΑΗΕ 2441(2018), όπως παρατίθενται στο παράρτημα I.».
                        
                     
                  
                        3)
                     
                     
                        στο άρθρο 9, η παράγραφος 1 αντικαθίσταται από το ακόλουθο κείμενο:
                        
                           «1.   Δεσμεύονται όλα τα κεφάλαια, τα λοιπά χρηματοοικονομικά περιουσιακά στοιχεία και οι οικονομικοί πόροι που τελούν υπό την κυριότητα ή τον έλεγχο, άμεσα ή έμμεσα, των προσώπων και των οντοτήτων που κατονομάζονται και υπόκεινται σε δέσμευση περιουσιακών στοιχείων από το Συμβούλιο Ασφαλείας ή την επιτροπή σύμφωνα με την παράγραφο 22 της ΑΣΑΗΕ 1970 (2011), τις παραγράφους 19 και 23 της ΑΣΑΗΕ 1973 (2011), την παράγραφο 4 της ΑΣΑΗΕ 2174 (2014), την παράγραφο 11 της ΑΣΑΗΕ 2213 (2015), την παράγραφο 11 της ΑΣΑΗΕ 2362 (2017) και την παράγραφο 11 της ΑΣΑΗΕ 2441(2018), όπως παρατίθενται στο παράρτημα III.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 17 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               E. KÖSTINGER
            
         
         
            (1)  Απόφαση (ΚΕΠΠΑ) 2015/1333 του Συμβουλίου, της 31ης Ιουλίου 2015, σχετικά με περιοριστικά μέτρα λόγω της κατάστασης στη Λιβύη και την κατάργηση της απόφασης 2011/137/ΚΕΠΠΑ (ΕΕ L 206 της 1.8.2015, σ. 34).